《初夏游灵鹫冷泉韬光三生石诸胜 其三》
清代·汪德容

入山复出山，合沓自朝暮。余兴犹未阑，更踏招提路。

山阁俯乔林，凭虚敞遥顾。既惬物外游，遂凌沧洲趣。

微雨凤林钟，残烟辋川树。荷风送轻凉，归桡狎鸥鹭。

于焉成赏心，逍遥乐其素。

作者简介：汪德容，字云尺，钱塘人。雍正甲辰一甲三名进士，授编修。有《重阆斋集》。